A Bizottság 824/2003/EK rendelete

(2003. május 13.)

a 2003/2004-es gazdasági évre vonatkozóan az egyes sajtok magántárolási támogatása tekintetében az 1255/1999/EK tanácsi rendelet alkalmazása részletes szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 509/2002/EK bizottsági rendelettel [1] módosított, a tej- és tejtermékpiac közös szervezéséről szóló, 1999. május 17-i 1255/1999/EK tanácsi rendeletre [2], és különösen annak 10. cikkére,

mivel:

(1) Az 1255/1999/EK rendelet 9. cikke értelmében magántárolási támogatás nyújtható a tartós sajtok, valamint a juhtejből, illetve kecsketejből készült és legalább hathónapos érlelési időt igénylő sajtok esetében, ha e sajtok esetében az árak alakulása és a készletek helyzete a piac súlyos kiegyensúlyozatlanságát jelzik, amely felszámolható vagy csökkenthető szezonális tárolással..

(2) Az egyes tartós sajtok, valamint a Pecorino Romano, a Kefalo-Tyri és a Kasseri sajt termelésének szezonális jellegéből adódó nehézségeket súlyosbítja az a tény, hogy a fogyasztási idény ellentétes a termelési szezonnal. Az ilyen sajtok nem egységes termelési rendszere pedig tovább fokozza a nehézségeket. Ezért rendelkezni kell a nyári és téli termelés közötti különbségnek megfelelő mennyiség szezonális tárolásának megoldásáról.

(3) Meg kell határozni a támogatásra jogosult sajtfajtákat és azokat a legnagyobb mennyiségeket, amelyekre a támogatást megadhatják, valamint a szerződések időtartamát, amelynek tükröznie kell a valós piaci elvárásokat, illetve a sajtok eltarthatósági jellemzőit.

(4) Pontosan meg kell határozni a tárolási szerződés feltételeit, valamint azokat az alapvető lépéseket, amelyek lehetővé teszik a szerződés tárgyát képező sajt azonosítását és ellenőrzését. A támogatás mértékét a tárolási költségek és a támogatott, valamint a piacon értékesített egyéb sajtok ára közötti egyensúly fenntartásának figyelembevételével kell meghatározni.

(5) Részletes szabályokat kell megállapítani a dokumentációra, az elszámolásra és az ellenőrzések gyakoriságára, valamint jellegére vonatkozóan is. Lehetővé kell tenni a tagállamok számára, hogy az ellenőrzések költségeit teljes egészében vagy részben a szerződő félre terheljék.

(6) A Tej- és Tejtermékpiaci Irányítóbizottság az elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

1. cikk

Cél

Ez a rendelet az 1255/1999/EK rendelet 9. cikke értelmében a 2003/2004-es gazdasági évre vonatkozóan meghatározza az egyes sajtokra nyújtott magántárolási támogatás (a továbbiakban: támogatás) részletes szabályait.

2. cikk

Fogalommeghatározások

E rendelet alkalmazásában a következő meghatározások alkalmazandók:

a) "tárolt tétel": az azonos fajtájú sajt azon mennyisége, amely legalább két tonna súlyú, és valamely raktárba egyetlen nap alatt tárolják be;

b) "a szerződéses tárolás kezdetének napja": a betárolást követő nap;

c) "a szerződéses tárolás befejezésének napja": a kitárolást megelőző nap.

3. cikk

Támogatásra jogosult sajtok

(1) Támogatást egyes tartós sajtokra, valamint a Pecorino Romano, a Kefalo-Tyri és a Kasseri sajtra nyújtanak. A támogatásra a mellékletben meghatározott feltételek alkalmazandók.

(2) A sajtot a Közösségben kell előállítani. A sajtot:

a) meg kell jelölni a termelő vállalkozás nevének és a termelés napjának és hónapjának nem eltávolítható megjelölésével; ez kódok formájában is történhet;

b) minőségi ellenőrzésnek kell alávetni, amely tanúsítja, hogy az érést követően megfelelően garantálható a sajtnak a mellékletben meghatározott kategóriákba történő csoportosítása.

4. cikk

Tárolási szerződés

(1) A tárolási szerződéseket annak a tagállamnak az intervenciós hivatala, amelynek a területén a sajtot tárolják, és természetes vagy jogi személyek (a továbbiakban: szerződő fél) között kell megkötni.

(2) A tárolási szerződéseket a szerződés elkészítése iránti kérelem alapján írásban kell kidolgozni.

A kérelmeknek a betárolás napját követő 30 napon belül meg kell érkezniük az intervenciós hivatalhoz és csak olyan sajttételekre vonatkozhatnak, amelyek betárolása befejeződött. Az intervenciós hivatalok nyilvántartásba veszik a kézhezvétel időpontját.

Amennyiben egy kérelem a határidőt követő 10 munkanapon belül megérkezik az intervenciós hivatalhoz, a szerződést még meg lehet kötni, de a támogatás mértéke 30 %-kal csökken.

(3) A tárolási szerződéseket egy vagy több tárolási tételre kell megkötni és azokban a következő adatokat kell meghatározni:

a) a hatálya alá tartozó sajt mennyisége;

b) a szerződés aláírásának időpontja;

c) a támogatás összege;

d) a raktár.

(4) A tárolási szerződéseket a szerződés elkészítése iránti kérelem nyilvántartásba vételének napját követő 30 napon belül kell megkötni.

(5) Az ellenőrzésre vonatkozó rendelkezések, különösen a 7. cikkben említett rendelkezések, az intervenciós hivatal által kidolgozott ütemterv tárgyát képezik. A tárolási szerződésben erre hivatkozni kell.

5. cikk

A betárolás és kitárolás

(1) A betárolás és kitárolás időszakait a melléklet tartalmazza.

(2) A kitárolás a teljes tárolási tételre vonatkozik.

(3) Amennyiben a szerződéses tárolás első 60 napjának végén a sajt minőségének romlása nagyobb mértékű, mint a tárolás során általában, a szerződő félnek engedélyezhetik, hogy tárolási tételenként egy alkalommal a hibás mennyiséget saját költségén kicserélje.

Amennyiben a tárolás ideje alatt vagy a kitároláskor végzett ellenőrzések során hibás mennyiségeket találnak, ezekre támogatás nem fizethető. Továbbá, a tétel azon részének, amely támogatásra továbbra is jogosult, legalább két tonna súlyúnak kell lennie.

A második albekezdés abban az esetben is alkalmazandó, ha egy tétel valamely részét az (1) bekezdésben említett kitárolási időszak kezdete, vagy a 8. cikk (2) bekezdésében említett legrövidebb tárolási időszak lejárta előtt kitárolják.

(4) A kicserélt mennyiségekre (a (3) bekezdés első albekezdése) érvényes támogatás mértékének kiszámításakor a szerződéses tárolás első napja a szerződéses tárolás kezdetének napja.

6. cikk

Tárolási követelmények

(1) A tagállamok biztosítják, hogy a támogatásra való jogosultság megszerzésére vonatkozó valamennyi követelmény teljesül.

(2) A szerződő fél vagy, a tagállam kérésére vagy annak engedélyével, a raktárért felelős személy az ellenőrzésért felelős hatóság számára hozzáférhetővé tesz minden olyan dokumentációt, amely a következők igazolásához szükséges:

a) a betárolás időpontja szerinti tulajdonos;

b) a termelés helye és időpontja;

c) a betárolás időpontja;

d) a sajtnak a raktárban való tényleges elhelyezése, valamint a raktár címe;

e) a kitárolás időpontja.

(3) A szerződő fél vagy, adott esetben, a raktárért felelős személy minden egyes szerződésre vonatkozóan a raktárnál elérhetővé teszi a raktárnyilvántartást, amely a következőket tartalmazza:

a) minden egyes tétel azonosító száma;

b) a betárolás és a kitárolás időpontja;

c) minden egyes tétel esetében a sajtok száma és azok súlya;

d) a sajtok helye a raktárban.

(4) A tárolt sajtnak könnyen azonosíthatónak, könnyen hozzáférhetőnek és a szerződés alapján egyedileg azonosíthatónak kell lennie. A tárolt sajtokat egyedi jelöléssel kell ellátni.

7. cikk

Ellenőrzések

(1) A betároláskor a fent említett hatóság ellenőrzéseket végez különösen annak érdekében, hogy megbizonyosodjanak a sajt támogatásra való jogosultságáról, és hogy megelőzzék a szerződéses tárolás ideje alatt a kicserélés lehetőségét.

(2) A hatóság váratlan mintavételes ellenőrzéseket végez annak vizsgálatára, hogy a sajt a raktárban található-e. A mintának reprezentatívnak kell lennie és az e rendszer alapján szerződéses tárolásba vett teljes mennyiség legalább 10 %-ára kell kiterjednie.

A 6. cikk (3) bekezdésében említett raktárnyilvántartás felülvizsgálatán túlmenően az ellenőrzések magukban foglalják a súly, a jelleg és az azonosítás fizikai vizsgálatát. Ennek az ellenőrzési minta legalább 5 %-ára kell kiterjednie.

(3) A szerződéses tárolási időszak végén a hatóság ellenőrzi, hogy a sajt a raktárban található-e. Amennyiben a sajt a leghosszabb szerződéses tárolási időszak lejárta után is tárolva van, ezt az ellenőrzést a kitároláskor is elvégezhetik.

A fenti ellenőrzés céljából a szerződő fél tájékoztatja a hatóságot a kitárolásról, az érintett tárolási tételek meghatározása mellett, legalább öt munkanappal a szerződéses tárolási időszak lejárta előtt vagy, ha a kitárolás a szerződéses tárolási időszak alatt vagy azt követően történik, a kitárolás megkezdése előtt.

A tagállamok öt munkanapnál rövidebb határidőt is elfogadhatnak.

(4) Az (1), (2) és (3) bekezdés értelmében végzett ellenőrzésekről jelentést kell összeállítani, amely a következő adatokat tartalmazza:

a) az ellenőrzés időpontja;

b) annak időtartama;

c) az elvégzett műveletek leírása.

A jelentéseket az ellenőrnek alá kell írnia, valamint a szerződő félnek vagy, adott esetben, a tárolásért felelős személynek ellen kell jegyeznie, és azokat a kifizetési dossziéhoz fűzik.

(5) Abban az esetben, ha az ellenőrzésnek alávetett mennyiség 5 %-ában vagy annál nagyobb arányban fedeznek fel rendellenességeket, az ellenőrzést a hatóság által meghatározandó nagyobb mintára kell kiterjeszteni.

A tagállamok az ilyen esetekről négy héten belül értesítik a Bizottságot.

(6) A tagállamok rendelkezhetnek úgy, hogy az ellenőrzések költségei teljes egészében vagy részben a szerződő felet terheljék.

8. cikk

Tárolási támogatás

(1) A támogatás összegei a következők:

a) tonnánként 20 EUR az állandó költségekre;

b) tonnánként és a szerződéses tárolás idejére naponként 0,25 EUR a raktározási költségekre;

c) tonnánként és a szerződéses tárolás idejére naponként a pénzügyi kiadások fedezésére a következő összegek:

i. 0,28 EUR a tartós sajtok esetében;

ii. 0,38 EUR a Pecorino Romano sajt esetében;

iii. 0,47 EUR a Kefalo-Tyri és a Kessari sajt esetében.

(2) Nem adható támogatás abban az esetben, ha a szerződéses tárolás ideje kevesebb, mint 60 nap. Támogatás legfeljebb 180 napos szerződéses tárolásra fizethető.

Amennyiben a szerződő fél nem tartja be a 7. cikk (3) bekezdésének második és harmadik albekezdése alapján meghatározott határidőt, a támogatás összegét 15 %-kal csökkentik és csak arra az időszakra fizetik ki, amelyre vonatkozóan a szerződő fél bizonyítja – a fenti hatóság részére elfogadható módon –, hogy a sajt szerződéses tárolásban maradt.

(3) A támogatást a szerződő fél kérelmére a szerződéses tárolási időszak végén fizetik ki, a kérelem kézhezvételét követő 120 napon belül, feltéve, hogy a 7. cikk (3) bekezdésében említett ellenőrzéseket elvégezték és a támogatásra való jogosultság megszerzésének követelményei teljesülnek.

Ha azonban a támogatásra való jogosultságot illetően közigazgatási vizsgálat van folyamatban, a kifizetést addig nem teljesítik, amíg a jogosultságot nem állapították meg.

9. cikk

Értesítések

A tagállamok 2004. január 15-ig értesítik a Bizottságot azokról a sajtmennyiségekről, amelyekre tárolási szerződést kötöttek.

10. cikk

Hatálybalépés

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. május 13-án.

a Bizottság részéről

Franz Fischler

a Bizottság tagja

[1] HL L 79., 2002.3.22., 15. o.

[2] HL L 160., 1999.6.26., 48. o.

--------------------------------------------------

MELLÉKLET

A sajt kategóriája | Támogatásra jogosult mennyiség | A sajt életkora (minimum) | A betárolás időszaka | A kitárolás időszaka |

Francia tartós sajtok: Beaufort és Comté, oltalom alatt álló eredetmegjelölés,Emmental grand cru label rouge,Emmental és Gruyère A és B osztály. | 16000 t | 10 nap | 2003. május 15. és szeptember 30. között | 2003. október 1. és 2004. március 31. között |

Német tartós sajtok: Emmentaler/Bergkäse Markenkäse és Klasse fein. | 1000 t | 10 nap | 2003. május 15. és szeptember 30 között | 2003. október 1. és 2004. március 31. között |

Ír tartós sajtok: Special Grade. | 900 t | 10 nap | 2003. május 15. és szeptember 30. között | 2003. október 1. és 2004. március 31. között |

Osztrák tartós sajtok: 1. Güteklasse Emmentaler/Bergkäse/Alpkäse. | 1700 t | 10 nap | 2003. május 15. és szeptember 30. között | 2003. október 1. és 2004. március 31. között |

Finn tartós sajtok: I luokka. | 1700 t | 10 nap | 2003. május 15. és szeptember 30. között | 2003. október 1. és 2004. március 31. között |

Svéd tartós sajtok: Västerbotten/Prästost/Svecia/Grevé. | 1700 t | 10 nap | 2003. május 15. és szeptember 30. között | 2003. október 1. és 2004. március 31. között |

Pecorino Romano | 15000 t | 90 nap, 2002. október 1. után termelik | 2003. május 15. és december 31. között | 2004. március 31. előtt |

Kefalo-Tyri és Kasseri sajt juhtejből vagy kecsketejből vagy a kettő keverékéből. | 3200 t | 90 nap, 2002. november 30. után termelik | 2003. május 15. és november 30. között | 2004. március 31. előtt |

--------------------------------------------------